Diari Oficial de la Generalitat Valenciana


Sumari del DOGV 3814, del 14-08-2000 (2000/6740)

Informació pública de les bases del premi internacional de poesia Miguel Hernández-Comunitat Valenciana 2000.
-------------------------------------------------------------------------------------------------------------

### Dades del document

Número de DOGV
:   3814

Data del DOGV
:   14-08-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/6740


Organisme emissor
:   Patronat de la Fundació Cultural Miguel Hernandez

Tipus de document
:   Anunci

Informació pública de les bases del premi internacional de poesia Miguel Hernández-Comunitat Valenciana 2000. [2000/X6740]
  
El Patronat de la Fundació Cultural Miguel Hernández convoca el Premi Internacional de Poesia Miguel Hernández-Comunitat Valenciana de 2000 d'acord amb les bases següents:
  
Primera
  
Podran ser proposats al premi tots els autors vius fins a la data de la decisió del jurat pel conjunt de la seua obra poètica en llengua castellana, amb independència del seu lloc d'origen o del país de residència.
  
Segona
  
Podrà proposar candidats al premi qualsevol institució o entitat cultural de països on hi ha producció literària en llengua castellana, o on tinga acreditada la residència algun autor amb obra poètica en l'esmentada llengua, així com qualsevol membre del Jurat designat per al premi, sempre que comunique i documente la seua proposta dins del termini establit en el punt quart de les bases.
  
Tercera
  
Les propostes es presentaran per escrit i acompanyades de la documentació necessària per a conèixer amb suficient detall els mèrits de l'autor proposat al premi, així com d'un certificat en què es reculla l'acord adoptat per la institució o entitat proponent.
  
Les propostes s'adreçaran a la Secretaria de la Fundació Cultural Miguel Hernández, en la Conselleria de Cultura i Educació, av. de Campanar núm. 32, 46831 València. Telèfon: 26 298 67 31. Fax 96 386 62 49.
  
Quarta
  
El termini de presentació de propostes comença el 15 d'agost de 2000 i finalitza el 15 d'octubre de 2000.
  
Cinquena
  
S'atorgarà un premi de cinc milions (5.000.000) de pessetes, únic i indivisible, a l'autor que per unanimitat o, si no, per majoria de vots del Jurat, es considere amb més mèrits.
  
Sisena
  
La decisió del Jurat tindrà lloc no més tard del dia 30 d'octubre de 2000 (aniversari de la data de naixement del poeta).
  
Setena
  
El Jurat que haurà d'atorgar el Premi Internacional de Poesia Miguel Hernández-Comunitat Valenciana, es constituirà al mes de setembre de 2000. El Jurat estarà compost pels següents membres:
  
Presidenta d'Honor: senyora Lucía Izquierdo García
  
President: el conseller de Cultura i Educació
  
Set vocals de provat prestigi cultural i literari entre escriptors i crítics. Tres d'ells seran designats pel conseller de Cultura i Educació, un pel president de la Diputació Provincial d'Alacant, un altre per l'alcalde d'Alacant, un altre per l'alcalde d'Orihuela, i un altre per l'alcalde d'Elx.
  
Vuitena
  
El premi no podrà ser declarat desert ni distribuir-se entre dos o més aspirants.
  
Novena
  
La presentació de propostes al Premi Internacional de Poesia Miguel Hernández-Comunitat Valenciana, pressuposa la plena acceptació de les bases.